《潜园嘉荫轩分咏春暝曲 》
清代·徐嘉干

绿杨垂鬟下拖地，暝色春融土膏腻。烟云过眼收玉京，帘前燕落相思泪。

檐铃细语春眠回，扑蝶听鹂醉未归。园扉斜开石泉冷，笛韵幽扬出苔井。

片月当空挂一钩，杏花楼畔涵人影。

作者简介：徐嘉干，字耘叔。清安徽歙县人。新安太学生。曾任丁曰健幕客。丁氏政尚严峻，犯者无生还者。左右往往不敢劝谏，独嘉干动辄争之，活人无数。性好吟咏，神似李贺、李商隐。